મહારાષ્ટ્રમાં દહાણુ પાસે ગુડઝ ટ્રેન ખડી પડતાં અમદાવાદ-મુંબઇ રેલવે વ્યવહાર ખોરવાયો છે. મુંબઇ-અમદાવાદ સાબરમતી એકસપ્રેસ, બાન્દ્રા-સુરત ઇન્ટરસિટી, અમદાવાદ-મુંબઇ ગુજરાત એકસપ્રેસ, મુંબઇ-પોરબંદર સૌરાષ્ટ્ર એકસપ્રેસ, બાન્દ્રા-જમ્મુ તાવી, ફિરોઝપુર જનતા એકસપ્રેસ, મુંબઇ-સુરત ફલાઇંગ રાણી વગેરે ટ્રેન મુંબઇથી સવારે ૧૦-૦૦ વાગ્યા સુધી ઉપડી નહોતી. રેલવે સૂત્રોના જણાવ્યા અનુસાર બપોર પછી રેલવે વ્યવહાર સામાન્ય થશે. જેના કારણે ઉપરોકત ટ્રેનો ચારથી પાંચ કલાક મોડી પડવાની સંભાવના છે. જ્યારે ભૂજ-બાન્દ્રા આવતી જતી ટ્રેન ભૂજ સુધી નહીં જતાં અમદાવાદ સુધી જ સીમિત રહેશે. સૌરાષ્ટ્રમાં ભારે વરસાદના કારણે રેલવે ટ્રેક ધોવાઇ જતાં હજુ આજે પણ કેટલીક ટ્રેન રદ થવાની કે મોડી પડવાની સંભાવના છે.